|  |  |  |
| --- | --- | --- |
| **Vrednovanje naučenog** | **Vrednovanje kao učenje** | **Vrednovanje za učenje** |
| Sumativno vrednovanje | Učenje vrednovanja vlastitog postignuća (formativno vrednovanje) | Davanje informacije učeniku o njegovom napredovanju (formativno vrednovanje) |
| Potvrđuje učenje | Potiče učenike na nadgledanje svojeg učenja | Opisuje potrebe za buduće učenje |
| Provodi se na kraju nastavne jedinice, odnosno cjeline, povremeno je | Provodi se na satu | Provodi se na satu |
| Često koristi smjernice normativnog vrednovanja | Naglašava učenikovo poznavanje kriterija vrednovanja | Pomaže učitelju modificirati i prilagoditi poučavanje |
| Može smanjiti motiviranost | Povećava motivaciju | Povećava motivaciju |
| Kasna povratna informacija | Trenutna povratna informacija | Trenutna povratna informacija |

Primjer kriterija vrednovanja ostvarenosti ishoda iz razrade ishoda C. 5.1. kurikuluma Prirode **Učenik razlikuje obnovljive od neobnovljivih izvora energije te uspoređuje njihove prednosti i nedostatke**

|  |  |  |  |  |
| --- | --- | --- | --- | --- |
| **Ocjene** | **Dovoljan (2)** | **Dobar(3)** | **Vrlo dobar (4)** | **Odličan (5)** |
| Opisi učeničkih postignuća za pojedinu ocjenu | Uz pomoć navodi primjere obnovljivih i neobnovljivih izvora energije | Samostalno navodiprimjere obnovljivih i neobnovljivih izvora energije | Objašnjava razliku između obnovljivih i neobnovljivih izvora energije na primjerima | Razlikuje obnovljive od neobnovljivih izvora energije te uspoređuje njihove prednosti i nedostatke |

Primjer kriterija vrednovanja aktivnosti **Prepoznavanje istraživačkih pitanja**

|  |  |  |  |  |
| --- | --- | --- | --- | --- |
| **Ocjena** | **Dovoljan (2)** | **Dobar (3)** | **Vrlo dobar (4)** | **Odličan (5)** |
| **Opis učeničkog postignuća** | Postavlja pitanja povezana s predmetom opažanja, ali ne prepoznaje istraživačka pitanja | Prepoznaje istraživačko pitanje među ponuđenim pitanjima | Prepoznaje istraživačko pitanje i daje djelomično točno obrazloženje svojeg izbora | Analizira ponuđena pitanja i Logično obrazlaže svoj izbor istraživačkog pitanja |

Primjer kriterija vrednovanja aktivnosti **Izrada označenog crteža kao rezultata opažanja**

|  |  |  |  |  |
| --- | --- | --- | --- | --- |
| **Ocjena** | **Dovoljan (2)** | **Dobar (3)** | **Vrlo dobar (4)** | **Odličan(5)** |
| **Opis učeničkog postignuća** | Nacrtan je crtež, ali nije dovoljno detaljan i pravilno označen | Crtež je uglavnom korektan, ali detalji nisu dovoljno istaknuti ili nisu (dobro) označeni | Crtež je uglavnom korektan, s pravilno označenim detaljima | Crtež je uredan, prepoznatljivog sadržaja, s istaknutim i pravilno označenim detaljima |

Primjer rubrika za vrednovanje plakata

|  |  |  |  |  |
| --- | --- | --- | --- | --- |
|  | **Opis učeničkog postignuća i ocjene** |  |  |  |
| **Sastavnice/**  **elementi** | **Dovoljan (2)** | **Dobar(3)** | **Vrlo dobar (4)** | **Odličan(5)** |
| **Izgled plakata** | Bez vizualnih osobitosti; sadržaji su nasumično postavljeni; nedostaju slike; neurednost; greške u pravopisu | Pojedini dijelovi plakata su prazni, a pojedini pretrpani; nedostaju slike ili tekst; slova su nečitljiva s veće udaljenosti | Plakat uredan, ali ne privlači pozornost; na plakatu ima  previše teksta, a slova bi trebala biti veća kao i naslov rada. | Snažan vizualni dojam; odličan omjer teksta i slika; Očita je kreativnost u izradi plakata, dobra veličina slova |
| **Sadržaj plakata** | Većina sadržaja se ne odnosi na temu; neprimjeren uzrastu i predznanju. Sadržaji su preuzeti iz znanstveno neprovjerenih izvora. Ne razlikuju se glavni i sporedni sadržaji. | Sadržaji nisu dobro odabrani (prelagani ili presloženi). Učenici ne razumiju pojedine pojmove.  Logički slijed postoji, ali bez uvodnog dijela i zaključka. | Pojedini sadržaji nisu primjereni uzrastu učenika, ali većina dobro opisuje temu.  Sadržaji imaju logički slijed, samo neki odlomci sadrže previše teksta. | Odabrani sadržaji odlično opisuju temu; prilagođeni uzrastu i predznanju učenika i znanstveno su utemeljeni.  Sadržaji su složeni  logičkim slijedom; u obliku odlomaka; svaki odlomak uz korištenje natuknica |
| **Prezentacija plakata** | Učenik se nije pripremio za izlaganje, ne zna odgovoriti na pitanja učitelja i učenika. | Učenik tijekom izlaganja čita s plakata; izbjegava komunikaciju s učiteljem i učenicima | Učenik pokazuje manju nesigurnost u komunikaciji s učiteljem i učenicima | Učenik s lakoćom izlaže i uspostavlja komunikaciju s učiteljem i učenicima |

Koje elemente (sastavnice) vrednovanja koristimo u predmetu Priroda?

U predmetu Priroda u imenik učenika upisuju se  dvije sastavnice (elementa) vrednovanja:

* **usvojenost prirodoslovnih koncepata**
* **prirodoznanstvene vještine.**

Uz te se elemente u imenik upisuju  brojčane ocjene , kao rezultat vrednovanja naučenog. U rubriku Bilješke upisuju se rezultati praćenja učeničkog napredovanja (vrednovanje za i vrednovanje kao učenje).

***Usvojenost prirodoslovnih koncepata*** primarno se odnosi na kognitivnu domenu. Ova sastavnica obuhvaća ishode makrokoncepata A, B i C, ali i znanje o tome kako nešto učiniti primjenom prirodoznanstvene metodologije, što pripada makrokonceptu D.

Sam naziv prve sastavnice upućuje na to da se teži usvajanju koncepata (temeljnih znanja na razini konceptualnog razumijevanja), a ne znanja na reproduktivnoj razini. To od učitelja zahtijeva odgovarajuću vještinu oblikovanja pitanja te organiziranje nastave na način koji će učenike dovesti do razumijevanja temeljnih koncepata.

Na najnižoj razini ova sastavnica podrazumijeva razumijevanje temeljnih pojmova te usvojenost i pravilnu primjenu osnovne stručne terminologije, bez koje se ne mogu nadograđivati nova znanja. Više razine obuhvaćaju razumijevanje pojava, procesa i međuodnosa, objašnjavanje međusobnih utjecaja različitih čimbenika u prirodi, uočavanje uzročno-posljedičnih veza i kompleksne međuovisnosti žive i nežive prirode.

***Prirodoznanstvene vještine***obuhvaćaju vrednovanje postignuća u psiho-motoričkom području razvoja učenika. Vrednovanje se provodi tijekom učenja i poučavanja, uz opažanje  svih aktivnosti koje učenik primjenjuje u procesu učenja odnosno u procesu ostvarivanja ishoda, što je primarno obuhvaćeno ishodima makrokoncepta D. Oni se ostvaruju integrirano s ostalim ishodima i budući da pridonose njihovom ostvarenju, djelomično se kroz njih i vrednuju. Kod ishoda makrokoncepta D vrednuje se opažanje prirode i provedba jednostavnih istraživanja (koje prati metodologiju pirodoznanstvenog istraživanja, a u svakodnevnoj nastavnoj praksi provodi se metodom iskustvenog i istraživačkog učenja). To konkretno znači da vrednujemo sposobnost prepoznavanja istraživačkog pitanja i odgovarajuće pretpostavke, sustavnost opažanja, prethodno uvježbanu vještinu korištenja različitih uređaja, vještinu mjerenja, izvođenje pokusa prema protokolu i svih ostalih aktivnosti koje služe za bilježenje i prikupljanje rezultata, sposobnost donošenja zaključaka na temelju rezultata, rasprave i sl (opisano u razradi ishoda D 5.1.). Uz ovo se dodatno može vrednovati napredak u odnosu prema radu i suradnji (kultura komunikacije, uvažavanje tuđih ideja, argumentirano raspravljanje i sl). Opisane aktivnosti mogu se i ocijeniti uz postojanje jasnih i učeniku razumljivih kriterija.

U sklopu ove sastavnice vrednuje se:

* Izvješće o istraživanju u obliku slobodnog sastavka, prezentacije ili postera, uz moguću primjenu IKT-a ili popunjavanje radnog lista
* Izrada modela, umnih mapa, plakata, shema, označenog crteža kao rezultata opažanja
* Postavljanje pitanja povezanih s predmetom opažanja
* Prepoznavanje istraživačkih pitanja (izbor među ponuđenima, uz obrazloženje svojeg izbora)
* Prepoznavanje ostvarenosti načela znanstvenog istraživanja (postojanje kontrolne skupina – referentna vrijednost, replikatni uzorci, dovoljan broj podataka…)
* Bilježenje i prikazivanje rezultata, urednost, sistematičnost, točnost i preciznost
* Pretvaranje tabličnih podataka u grafičke prikaze i interpretacija grafičkih prikaza
* Izvođenje zaključka na temelju rezultata, uočavanje uzročno-posljedičnih veza
* Prepoznavanje uloga korištenog laboratorijskog i terenskog pribora i mjernih instrumenata (za što se i kako koriste)
* Odabir odgovarajućeg pribora i materijala za izvođenje praktičnog rada/ istraživanja
* Pravilno rukovanje mjernim instrumentima i pravilno očitavanje rezultata
* Provođenje mjera sigurnosti (uoči i tijekom rada) i pravilno rukovanje priborom (nakon vježbanja)
* Rasprava, grupni rad, suradnja.

***Bilješke*** koje učitelj/ učiteljica vode u svrhu praćenja učenikova napredovanja su povratna informacija učeniku, roditelju, ali i učitelju o svim aktivnostima učenika, razvoju stavova, procesima učenja, kreativnom i samostalnom mišljenju, suradnji i radu u paru i/ili skupini, donošenju valjanih odluka, vrednovanju za učenje, vršnjačkom vrednovanju i samovrednovanju. U praćenju učenika potrebno je pozornost usmjeriti na elemente temeljnih kompetencija koji se vrednuju u učenika, a to su:

1. odgovornost (učenik ispunjava svoje obveze i izvršava zadatke, iskorištava vrijeme na satu za rad i učenje, zadaće i radove u skladu s dogovorom, poštuje rokove, preuzima odgovornost za vlastito učenje i ponašanje u školskom okruženju)

2. samoinicijativnost i samoregulacija (samostalno uči, rješava zadatke ili provodi aktivnosti, planira, prati i prilagođava vlastito učenje, ispunjava obveze uz minimalne poticaje učitelja, ulaže trud i ustraje u učenju i radu)

3. komunikacija i suradnja (prikladno komunicira i uspješno surađuje s drugim učenicima i učiteljem).

*Vrednovanje naučenog -* je vrednovanje postignuća nakon učenja. To je vrednovanje razine usvojenosti odgojno-obrazovnih ishoda u određenom trenutku, koje rezultira ocjenom. Ocjena se određuje na temelju unaprijed razrađenih kriterija vrednovanja za svaki od elemenata (sastavnica) vrednovanja. 

Brojčana se ocjena vrednovanja naučenog upisuje u imenik, uz odgovarajući element vrednovanja.

Načini vrednovanja naučenog gradiva

Najčešći, ali ne i jedini načini vrednovanja naučenog u sastavnici *Usvojenost prirodoslovnih koncepata*su usmeno i pismeno ispitivanje.

**Prednost usmenog ispitivanja** je da učitelj ima mogućnost ciljanim potpitanjima utvrditi razinu učenikova razumijevanja materije. Ne smije se pritom ispustiti iz vida značaj neverbalne komunikacije, koja objema stranama pruža obilje dodatnih informacija, osim onih upućenih verbalnim putem. Te neverbalne poruke mogu biti i dobro i loše ili krivo protumačene, što može bitno utjecati na dojam koji ispitanik ostavlja na ispitivača.

**Pisana provjera znanja** ima veliku prednost u omogućavanju da se u kratkom vremenu dobije (prilično) objektivna povratna informacija o stupnju ostvarenosti ishoda svih učenika. Ali objektivnost, kao glavna prednost pisane provjere znanja može itekako doći u pitanje ukoliko se iz vida ispuste neka važna pravila.

Učiteljica/ učitelj mora prvo utvrditi koji su to **ishodi/ koncepti koje bi svi učenici trebali usvojiti** i tu svoju prosudbu treba usporediti i uskladiti s razinom "zadovoljava" u *Razinama usvojenosti ishoda*. Samo će učenici koji ne riješe niti zadatke na zadovoljavajućoj razini biti negativno ocijenjeni. Zadataka na zadovoljavajućoj razini treba u cijeloj zadaći biti toliko da učenik koji riješi samo njih može dobiti prolaznu ocjenu.  Tim zadacima se potom dodaju oni složeniji i teži, čija će  riješenost omogućiti **izradu skale ocjena.**

Pri izradi zadataka za pisanu provjeru znanja valja procijeniti zadatke po razinama i po težini te ih u zadaći dobro rasporediti. Orijentir za razine zadataka nalazi se u razradi samih odgojno-obrazovnih ishoda u kurikulumu, a osnovno je pravilo da su zadaci viših razina sve kompleksniji. Često su takvi zadaci ujedno i teški, no to nije uvijek slučaj. Teške zadatke će riješiti mali broj učenika s većim ukupnim znanjem, poglavito onih s većim sposobnostima. Zadaci viših razina ponekad traže logično razmišljanje i povezivanje više različitih koncepata pa ih mogu uspješno riješiti i učenici koji nisu puno učili. Drugim riječima, viša razina ne zahtijeva nužno više činjeničnog znanja, nego složenije misaone funkcije.

**Načini vrednovanj**a ne svode se isključivo na usmeno i pisano provjeravanje znanja. U nastavku teksta predložene su različite aktivnosti koje se također mogu vrednovati, a svi se načini provjeravanja ostvarenosti ishoda mogu koristiti u svim pristupima vrednovanju.

Vrednovati se mogu sljedeći učenički uradci ili aktivnosti:

* Pretvaranje teksta u grafički organizator (umnu mapu, shemu, dijagram....)
* Izrada označenog crteža prema vlastitom konceptu ili na temelju opisa
* Izrada izvješća o istraživanju korištenjem IKT ili na plakatu
* Izlaganje o nekoj temi ili demonstracija prezentacije
* Izrada nacrta istraživanja, na temelju istraživačkog pitanja i pretpostavke
* Objašnjenje provedenog praktičnog rada i slično.

Zašto razine usvojenosti nisu ocjene?

Na primjeru ishoda A.5.1. može se objasniti čemu služe razine usvojenosti ishoda te zašto ih se ne može poistovjetiti s ocjenama.

Valja uočiti da glavni ishod i njegova razrada postavljaju pred učenika visoke zahtjeve, odnosno visoku razinu znanja i vještina. Obično je najteže, ali ipak nužno odrediti razinu postignuća koju učenik treba ostvariti za prolaznu ocjenu. Na toj, zadovoljavajućoj razini opisani su minimalni zahtjevi koji se postavljaju pred učenika, da bi oni bili sve složeniji na višim razinama, a na najvišima se izjednačili s razinama u razradi ishoda. Svaka viša razina podrazumijeva i obuhvaća ostvarenost zahtjeva na nižim razinama (Tablica 1).

**Tablica 1**    Razine ostvarenosti ishoda OŠ PRI A.5.1. Učenik objašnjava temeljnu građu prirode

|  |  |  |  |  |
| --- | --- | --- | --- | --- |
| **Ishod** | **OŠ PRI A.5.1.** |  |  |  |
| **Razine** | **Zadovoljavajuća** | **Dobra** | **Vrlo dobra** | **Iznimna** |
| **Opisi**  **učenikova postignuća** | Učenik prepoznaje različite tvari koje grade prirodu, navodi da su sve tvari građene od sitnih čestica te prepoznaje staničnu građu kao osnovno obilježje živih bića | Učenik opisuje svojstva tvari na primjerima iz neposrednog okružja;  opisuje da se između čestica nalazi prostor;  prepoznaje obilježja živih bića. | Učenik opisuje primjere smjesa; na primjerima objašnjava postojanje prostora između čestica;  opisuje obilježja živih bića na primjeru biljnoga i životinjskoga organizma. | Učenik objašnjava da čestice različitih tvari mogu međusobno djelovati i graditi nove tvari drukčijih svojstava;  objašnjava na različitim primjerima obilježja živih bića. |

Ishodi opisani na različitim razinama neće se ostvariti u sklopu jedne nastavne teme, a možda niti u jednom polugodištu. Učenici postupno, provodeći opažanja, praktične radove i istraživanja spoznaju temeljnu građu prirode tijekom cijele godine pa taj ishod može biti ostvaren tek na samom kraju nastave. Zapravo, taj će se ishod ostvarivati nadograđivanjem I produbljivanjem znanja i u sljedećim godinama učenja. Međutim, učenika se prati i ocjenjuje višekratno tijekom godine. Vrednovanje se obično provodi nakon obrade određene teme, kad će učenik tek djelomično ostvariti ishod. Primjerice, može uočiti čestičnu građu tla tijekom obrade te teme, ali ta njegova spoznaja još neće obuhvatiti čestičnu građu vode, zraka ili živih bića. Cjelovitu će spoznaju (na razini primjerenoj dobi) o čestičnoj građi prirode učenik steći tek nakon obrade svih navedenih tema.

Kad je riječ o učeničkom spoznavanju temeljnih koncepata (u ovom primjeru to je čestična građa prirode), valja naglasiti da se razumijevanje stječe iskustvenim učenjem i primjenom prirodoznanstvenog pristupa. Konceptualno se razumijevanje NE stječe samo na temelju onoga što je učitelj ispričao, pokazao ili objasnio pa to onda učenici trebaju memorirati i reproducirati. Upravo tu osnovnu promjenu naglašava pristup poučavanju prema novom kurikulumu.

|  |  |  |
| --- | --- | --- |
| **Holistička rubrika za vrednovanje prezentacijskih vještina i analize grafičkih prikaza na prezentaciji (primjenjiva za sva tri pristupa vrednovanju)** |  | **OPISNICE** |
| **RAZINE OSTVARENOSTI KRITERIJA** | | |
| **u potpunosti** | **5** | Samostalno, tečno, jasno i zanimljivo izlaganje uz cjelovitu analizu grafičkih prikaza u prezentaciji i dodatno pojašnjenje. |
| **djelomično** | **4** | Samostalno izlaganje i djelomična analiza grafičkih prikaza u prezentaciji uz povremeno korištenje podsjetnika u obliku bilježaka. |
| **potrebno doraditi** | **3** | Izlaganje i djelomična analiza grafičkih prikaza uz često korištenje podsjetnika u obliku bilježaka i/ili čitanjem s prezentacije. |
| **potrebna pomoć** | **2** | Izlaganje se odvija isključivo uz pomoć bilježaka ili čitanjem s prezentacije gotovo bez analize grafičkih prikaza. |

**Vrednovanje mini projekta**

|  |  |  |  |
| --- | --- | --- | --- |
| **ELEMENTI** | **KRITERIJI** | | |
| **U potpunosti** | **Djelomično** | **Potrebno doraditi** |
| **CILJ** | Cilj je jasno definiran, aktualan, zanimljiv i znanstveno utemeljen. | Cilj je nejasno definiran i djelomično je znanstveno utemeljen. | Cilj je znanstveno neutemeljen. |
| **PLAN RADA** | Sve aktivnosti su jasno razrađene s navedenim vremenom izvršenja i s jasnom podjelom rada. | Aktivnosti su dobro razrađene, ali bez precizno utvrđenih komponenata realizacije. | Aktivnosti su djelomično razrađene s nedorečenim komponentama realizacije. |
| **METODE RADA** | Metode rada dobro su odabrane u odnosu na cilj te su pravilno i točno primijenjene. | Metode rada dobro su odabrane u odnosu na cilj, ali je njihova primjena manjkava. | Metode rada nisu najbolje odabrane u odnosu na cilj, a primjena im je manjkava. |
| **OBRADA PODATAKA I PRIKAZ REZULTATA** | Rezultati su sistematično obrađeni te točno,  jasno i kreativno prikazani (tabelarno/ grafički/slikovno). | Rezultati su dobro obrađeni, ali nisu jasno prikazani. | Rezultati nisu obrađeni, a prikaz je nejasan i/ili nepregledan i/ili nečitljiv. |
| **ZAKLJUČAK I OSVRT NA RAD** | Zaključak je jasno napisan i proizlazi iz dobivenih rezultata. Povezan je s hipotezom, sažima glavnu ideju rada te  sadrži osvrt na istraživanje (eventualne pogreške i/ili prijedlozi poboljšanja). | Zaključak djelomično proizlazi iz dobivenih rezultata. Nije u potpunosti jasno povezan s hipotezom, a samo djelomično sažima glavnu ideju rada.  Sadrži djelomičan osvrt na istraživanje. | Zaključak je preopćenit i ne proizlazi iz dobivenih rezultata i/ili ih krivo tumači. Nije povezan s hipotezom, ne sažima glavnu ideju rada.  Ne sadrži osvrt na istraživanje. |

|  |  |  |  |  |  |
| --- | --- | --- | --- | --- | --- |
| **Analitička rubrika za vrednovanje konceptualne mape**  **SASTAVNICE** | | | **RAZINE OSTVARENOSTI KRITERIJA** | | |
| **izvrsno** | | **dobro** | | **potrebno doraditi** | |
| **pojmovi** | Mapa sadrži gotovo sve pojmove potrebne za prikaz usvojenosti određenog koncepta te vrlo mali broj pojmova koji nisu nužni za prikaz, ali ne umanjuju razumljivost mape. | | Mapa sadrži većinu pojmova potrebnih za prikaz usvojenosti koncepta, ali i određeni broj pojmova koji nisu neophodni za prikaz. | | Odabir pojmova minimalno omogućuje prikaz usvojenosti određenog koncepta. |
| **veze sistematizacije** | Veze između pojmova odražavaju razumijevanje odnosa između navedenih pojmova. | | Većina veza između pojmova je opravdana i točna, a samo neke manje doprinose prikazu razumijevanja odnosa između pojmova. | | Veze između pojmova minimalno prikazuju razumijevanje koncepta i/ili nisu u potpunosti opravdane. |
| **razumijevanje** | Mapa je oblikovana na način da ju je lako pratiti te prikazuje sveobuhvatnu razumijevanje prikazanog koncepta. | | Mapa je oblikovana na način da ju je uglavnom lako pratiti te prikazuje suštinsku usvojenost koncepta uz minimalne pogreške. | | Mapa je oblikovana na način da ju je teže pratiti te ukazuje na značajnije pogreške u razumijevanju prikazanog koncepta |

|  |  |  |  |  |  |  |  |
| --- | --- | --- | --- | --- | --- | --- | --- |
| **Analitička rubrika za vrednovanje esejskog**  SASTAVNICE | | | | **RAZINE OSTVARENOSTI KRITERIJA** | | | |
| **Izvrsno** | | **vrlo dobro** | | **djelomično** | | **potrebno doraditi** | |
| **sadržaj i argumentacija** | Sadržaj esejskog zadatka odgovara temi. Aktualan je i zanimljiv. Sve teze su jasno postavljene i uspješno argumentirane. | | Sadržaj esejskog zadatka odgovara temi. Postavljene teze su nedvosmisleno argumentirane, ali primjeri za argumentiranje teze nisu inovativni i kreativni. | | Sadržaj esejskog zadatka odgovara temi. U argumentiranju teza koristi pojašnjenja iz literature i postoje dijelovi koji zahtijevaju nadopunu. | | Sadržaj esejskog zadatka uglavnom odgovara temi, uz manja odstupanja. Postavljenesu teze nedovoljno argumentirane. |
| **kompozicija** | Svi su kompozicijski dijelovi (uvodni dio, razradbeni dio i zaključni dio) zastupljeni i logički povezani. | | Svi su kompozicijski dijelovi zastupljeni, ali razrada ne sadrži sve implikacije koje proizlaze iz postavljene teze esejskog zadatka. | | Svi kompozicijski dijelovi su zastupljeni, ali nedostaje logička povezanost među njima. | | Kompozicijski dijelovi izostaju i nisu dovoljno međusobno povezani. |
| **navodi** | Korišteni su točni i relevantni navodi ili ih kvalitetno parafrazirani. | | Navedeni su točni navodi koji odgovaraju temi, ali su nepotpuni. | | Navodi su nepotpuni. | | Navodi nisu povezani s temom. |
| **jezik i stil** | Rad je stilski kvalitetno oblikovan, bez pravopisnih ili gramatičkih pogrešaka. | | Rad je dobro stilski oblikovan uz malo gramatičkih i pravopisnih grešaka. | | Rad nije stilski ujednačen. Postoji malo pravopisnih i gramatičkih pogrešaka. | | U pisanju rada potrebna je stalna pomoć, a stilski nije ujednačen. Prisutne su veće stilske, pravopisne i gramatičke pogreške. |
| **urednost i čitljivost** | Tekst je uredan, rukopis čitak. | | Rad je čitak, ali slova nisu pravilno oblikovana. | | Tekst je pretežno uredan i rukopis pretežno čitak. | | Tekst je uglavnom uredan, ali su slova nepravilno oblikovana i/ili nečitka. |